གཞུང་གྲྭ་ཚང་ལྟེ་བའི་དབྱར་གྱི་བཞུགས་གནས་དང་།རྒྱལ་ས་ལྟེ་བ་ཐིམ་ཕུག་བཀྲ་ཤིས་ཆོས་རྫོང་དེ།སྔོན་ཞབས་དྲུང་རིན་པོ་ཆེ་ཁ་བཞི་སྨན་ལྗོངས་འདི་ནང་དགྲ་བླ་མ་ཁག་ལྔའི་ཕྱོགས་ལས་རྣམ་པར་རྒྱལ་ཏེ་བླ་མ་ལྷ་པའི་གདན་ས་ཐིམ་གཞུང་རྡོ་སྔོན་རྫོང་བླ་མ་རིན་པོ་ཆེའི་ཕྱག་ཏུ་འབྱོར་པ་ལས།དགེ་འདུན་སྲིད་གཞུང་རྣམ་གཉིས་ནམ་ཟླ་དབྱར་ཁའི་བཞུགས་གནས་ཆེད་དུ་སྤྱི་ལོ༡༦༤༡ལོར་བཞེངས་ཡོད་ཀྱང་།ལན་ཐེང་གཉིས་སུ་མེ་མཆོད་བཞེས་པའི་རྐྱེན་གྱིས་སྡེ་སྲིད་ཁྲི་རབས༡༦པ་གཞི་དར་དང་རྗེ་མཁན་ཁྲི་རབས༡༣པ་ཡོན་ཏན་མཐའ་ཡས་གཉིས་ཀྱིས་ད་ལྟའི་ས་གནས་བཀྲིས་ཆོས་རྫོང་དུ་གྲགས་པ་འདིར་སྤོ་ཤུགས་མཛད་དེ།དུས་རབས༡༨པའི་སྤྱི་ལོ༡༧༧༡ལུ་རྨང་གཞི་བཏིང་སྟེ་ལེགས་པར་བསྒྲུབས།ཕྱིས་སུ་སྤྱི་ལོ༡༩༦༡ལོར་མི་དབང་ཞིང་གཤེགས་དམ་པ་འཇིགས་མེད་རྡོ་རྗེ་དབང་ཕྱུག་མཆོག་གིས་རྫོང་རྒྱ་བསྐྱེད་དང་ཉམས་གསོ་ཞུས་ཏེ།ད་ལྟ་མི་དབང་མངའ་བདག་རིན་པོ་ཆེའི་གསེར་ཁྲི་ཁང་བཟང་དང་སྐྱབས་མགོན་བླ་མ་རིན་པོ་ཆེའི་གསེར་ཁྲི་ཁང་བཟང་མིག་དཔེར་ཡོད་པ་གཉིས་ཀྱི་གཙོས།རྒྱལ་ཡོངས་ཀྱི་ནང་རྟེན་སངས་རྒྱས་འོད་སྲུང་གི་འཚེམས་དང་།སྐྱབས་རྗེ་དགེ་འདུན་རིན་ཆེན་གྱི་དམར་གདུང་།དཔལ་ལྡན་ལྷ་མོ་གསུང་བྱོན་མ།རྡོ་རྗེ་འཇིགས་བྱེད་གསུང་བྱོན་མ།གུ་རུ་མཚན་བརྒྱད་ཀྱི་མཐོང་གྲོལ་ཆེན་མོ་སོགས་ནང་རྟེན་ཁྱད་འཕགས་ཅན་གྲངས་ལས་འདས་པ་བཞུགས་ཡོད།ཁྱད་པར་འཕགས་པའི་དགེ་འདུན་པ༣༡༢༦ལྷག་པ་རྣམས་དབྱར་ཟླ་ངོ་དྲུག་གི་རིང་དམ་པའི་ཆོས་ཀྱི་སྒོ་ནས་སྐལ་བཟང་བདེ་བའི་ལམ་ལ་བཀོད་པའི་སྡེ་ཆེན་པོ་ཞིག་ཏུ་གྱུར་ཡོད་པ་ཀུན་གྱི་མཐོང་སྣང་དུ་གསོལ།